จัดสร้างพระเมรุมาศ คืบกว่า 50% เร็วกว่าแผนที่กำหนด
พล.อ.ธนะศักดิ์ รองนายกฯ ตรวจความคืบหน้าพระเมรุมาศ เผย ทำงานเร็วกว่าแผน เตรียมเชิญนายกฯ มาดูความคืบหน้า ส.ค. พร้อมเปิดให้ ปชช. เข้าชมหลังพระราชพิธีถวายพระเพลิงพระบรมศพ,เมื่อเวลา 16.00 น. วันที่ 21 มิถุนายน พล.อ.ธนะศักดิ์ ปฏิมาประกร รองนายกรัฐมนตรี ในฐานะประธานกรรมการฝ่ายจัดสร้างพระเมรุมาศ สิ่งปลูกสร้างประกอบพระเมรุมาศ และบูรณปฏิสังขรณ์ราชรถและพระยานมาศ ในงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ตรวจเยี่ยมความคืบหน้าการจัดสร้างพระเมรุมาศ สิ่งปลูกสร้างประกอบพระเมรุมาศฯ,โดย พล.อ.ธนะศักดิ์ กล่าวว่า ในภาพรวมมีความคืบหน้าแล้ว 50% ซึ่งทำงานเร็วกว่าแผนงาน ขณะนี้โครงสร้างหลักของบุษบกประธาน บุษบกซ่างและบุษบกหอเปลื้อง รวม 9 องค์แล้วเสร็จ และได้ติดตั้งองค์ประกอบสถาปัตยกรรมของฐานชาลาทั้ง 3 ชั้น แล้ว ได้แก่ ฐานสิงห์ ราชวัติ หน้ากระดาน และฐานเทวดา รวมทั้งติดตั้งองค์ประกอบส่วนบน ได้แก่ การหุ้มเสา ผนัง เพดาน และประกอบชั้นเชิงกลอน ส่วนงานขยายแบบเท่าจริงที่แล้วเสร็จ ได้แก่ บุษบกหอเปลื้องทั้งหมด ส่วนฐาน และเรือนธาตุของบุษบกซ่าง,พล.อ.ธนะศักดิ์ กล่าวต่อไปว่า ส่วนพระที่นั่งทรงธรรม คืบหน้ารวม 54.3% ศาลาลูกขุน คืบหน้า 60% ทับเกษตร ทิม คืบหน้า 53% พลับพลายกสนามหลวงคืบหน้า 30% พลับพลาหน้าพระที่นั่งสุทไธสวรรย์ปราสาท และพลับพลายกหน้าวัดพระเชตุพนวิมลมังคลาราม และเกยลา คืบหน้า 55%,สำหรับงานจัดสร้างพระโกศพระบรมอัฐิ 4 แบบ รวม 6 องค์ ได้จัดทำหุ่นต้นแบบแล้วเสร็จ 70% และขึ้นหุ่นพระโกศโลหะกลึงถ้ำศิลา แล้วเสร็จ 10% อย่างไรก็ตามในต้นเดือน ก.ค. ตนจะเชิญ พล.อ.ประยุทธ์ จันทร์โอชา นายกรัฐมนตรี ในฐานะประธานคณะอำนวยการฯ มาตรวจความคืบหน้าพระเมรุมาศ และในสัปดาห์หน้าตนจะไปตรวจความคืบหน้างานศิลปกรรมและประณีตศิลป์ ที่สำนักช่างสิบหมู่ และเมื่อเสร็จสิ้นพระราชพิธี รัฐบาลจะจัดนิทรรศการให้ประชาชนได้เข้าชมการจัดสร้างพระเมรุมาศ เป็นเวลา 30 วัน,ด้าน พ.อ.ณัฐกฤต สันป่าแก้ว ผู้บังคับหน่วยพัฒนาการพิเศษ กล่าวถึงความคืบหน้าการก่อสร้างถนนเส้นกลางบริเวณท้องสนามหลวง เพื่อใช้เป็นเส้นทางอัญเชิญพระบรมศพในพระราชพิธีถวายพระเพลิงพระบรมศพว่า หน่วยพัฒนาการพิเศษ ได้มอบหมายให้ดำเนินการ โดยจะก่อสร้างถนนคอนกรีต เสริมเหล็กกว้าง 30 เมตร ยาว 200 เมตร หนา 15 ซม. รองรับน้ำหนักบรรทุกไม่น้อยกว่า 14 ตัน ซึ่งคิดจากน้ำหนักรวมการบรรทุกสูงสุดของพระมหาพิชัยราชรถ,โดยจะทำการรื้อผิวถนนการจราจรเดิมก่อน แล้วจึงการก่อสร้างชั้นพื้นทาง ลงหินคลุกหนา 20 ซม. และทำผิวจราจรคอนกรีตหนา 15 ซม. ก่อนทำการตกแต่งสีผิวคอนกรีต และจัดสร้างขอบคันทางคอนกรีต โดยขณะนี้ได้มีการขุดรื้อผิวลาดยางแอสฟัลต์เดิมได้พื้นที่ 950 ตร.ม. จากพื้นที่ 6,070 ตร.ม. และรื้อถอนหินคลุกเดิม ได้จำนวน 275 ลบ.ม. จาก 3,700 ลบ.ม.,นายพิจิตร นิ่มงาม นายช่างศิลปกรรม อาวุโส สำนักช่างสิบหมู่ กล่าวว่า การจัดทำฐานรองพระโกศจันทน์ หรือ พระหีบจันทน์ คืบหน้าแล้ว 95% โดยมีการประกอบลายหลักๆ ทั้งหมดแล้ว ยังเหลือลายเฟื่องอุบะ และดอกไม้ไหวบริเวณมุม รวมทั้งได้ทดลองเทินโครงสร้างตาข่ายพระโกศจันทน์ ขึ้นบนฐานรอง เพื่อดูรายละเอียดภาพรวมทั้งหมดก่อนประดับลวดลาย โดยจะแล้วเสร็จในเดือน ส.ค.นี้,ทั้งนี้ หลังจากวันที่ 26 มิ.ย. จะมีการรื้อถอนอาคารพระโกศจันทน์ ไปดำเนินการบริเวณข้างโรงประติมากรรม ภายในกรมศิลปากร,นายเจริญ มาบุตร จิตรกรชำนาญการ กล่าวว่า การลงสีครุฑยืน 3 องค์ คืบหน้า 60% อยู่ระหว่างเก็บรายละเอียดและตกแต่งเครื่องประดับ สีกายครุฑทุกองค์เป็นสีแดง โดยเดินเส้นทองขีดทีละเส้นให้เป็นขนของปีกและหาง ส่วนผิวกายมีการเพิ่มน้ำหนักให้ดูสว่างมากขึ้นกว่าเดิม ส่วนลวดลายผ้าแต่ละองค์แตกต่างกันตามจิตรกรสร้างสรรค์ เช่น ลายครุฑก้านแยก ลายพฤกษา นอกจากนี้ยังมีครุฑกางปีก ซึ่งกำลังจัดทำต้นแบบ,น.ส.อาภรณ์ สิงหเรือง จิตอาสาลงสีท้าวเวสสุวรรณ กล่าวว่า ขณะนี้ลงสีพื้นองค์ด้วยสีเหลือง ก่อนจะทาสีทองทับ โดยใช้สีน้ำมัน เช่นเดียวกับส่วนเครื่องประดับ แต่เป็นสีอะคริลิคให้ดูทองสุกปลั่ง ส่วนเครื่องทรงและอัญมณีประดับ จะเจือด้วยสีทอง เงิน นาค และสีเขียวปลีกแมลงทับ โดยรวมคืบหน้า 20%,นายเกรียงกมล นาคบางแก้ว นายช่างศิลปกรรมกลุ่มศิลป์ประยุกต์ และเครื่องเคลือบดินเผา สำนักช่างสิบหมู่ กล่าวว่า ความคืบหน้าประติมากรรม ท้าวธตรฐ ทรงพิณสามสาย ประจำทิศตะวันออกอยู่ระหว่างลงสี ซึ่งใช้สีน้ำมันเป็นหลักประกอบกับสีอะครีลิคเน้นโทนอ่อนหวาน อาทิ ชมพู ฟ้า เขียว และทอง โดยได้เก็บรายละเอียดตั้งแต่ยอดชฎาลงมาถึงช่วงล่าง โดยลวดลายผ้าจะเน้นลายดอกไม้ ลายก้านแย่ง และแทรกสีลงไปที่ลวดลาย ต้องมีการคุมโทนสีให้เข้ากับตัวองค์ หลังลงสีทั้งองค์แล้วจะนำส่วนประกอบเครื่องดนตรีพิณ ที่ลงสีไม้และสีทองมาประดับ คาด 1 เดือนจะแล้วเสร็จ,ขณะที่นายณธน โพธิ์เถื่อน จิตรกร สำนักช่างสิบหมู่ กล่าวว่า การลงสีราชสีห์ประดับชั้นที่ 2 คืบหน้ากว่า 90% เหลือเก็บรายละเอียดพื้นเท่านั้น คาดว่าจะเสร็จในวันศุกร์นี้ ส่วนคชสีห์ที่ประดับคู่กัน กำลังปั้นต้นแบบ โดยกำหนดลงสีม่วงบัวโรย หรือม่วงผสมน้ำตาลอ่อน นอกจากนี้ยังเตรียมลงสีประติมากรรม ช้างประจำทิศจะใช้โทนสีอ่อนดูนุ่มนวล คาดว่าจะเริ่มภายในสัปดาห์นี้.
ธนะศักดิ์ ตรวจความคืบหน้าพระเมรุมาศ เผย ทำงานเร็วกว่าแผน เตรียมเชิญนายกฯ มาดูความคืบหน้า ส.ค. พร้อมเปิดให้ ปชช. เข้าชมหลังพระราชพิธีถวายพระเพลิงพระบรมศพ
พระเมรุมาศ,ในหลวง รัชกาลที่ 9,ราชรถ,พระยานมาศ,ถวายพระเพลิงพระบรมศพ,ข่าวทั่วไป